РЕГЛАМЕНТ (ЕО) № 472/2008 НА КОМИСИЯТА
от 29 май 2008 година
за прилагане на Регламент (ЕО) № 1165/98 относно краткосрочната статистика по отношение на първата базова година, приложима към временните редове в съответствие с NACE Rev. 2, и за временните редове отпреди 2009 г., които следва да се предават в съответствие с NACE Rev. 2, по отношение на нивото на детайлност, на формата, на първия референтен период и на референтния период
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1165/98 от 19 май 1998 г. относно краткосрочната статистика (1), и по-специално член 17, букви к) и л) от него,
като има предвид че:
(1)
Регламент (ЕО) № 1165/98 определя обща рамка за изработването на краткосрочна статистика на Общността по отношение на икономическия цикъл. Обхватът на тази статистика е определен с позоваване на Регламент (ЕИО) № 3037/90 от 9 октомври 1990 г. на Съвета относно статистическата класификация на икономическите дейности в Европейската общност (NACE Rev.1) (2).
(2)
Съгласно Регламент (ЕО) № 1893/2006 на Европейския парламент и на Съвета от 20 декември 2006 г. за установяване на статистическа класификация на икономическите дейности NACE Rev. 2 и за изменение на Регламент (ЕИО) № 3037/90 на Съвета, както и на някои регламенти на Европейската общност относно специфичните статистически области, краткосрочната статистика, уредена с Регламент (ЕО) № 1165/98, следва да бъде изготвяна в съответствие с NACE Rev. 2 от 1 януари 2009 г. нататък.
(3)
В съответствие с член 17, букви к) и л) от Регламент (ЕО) № 1165/98 е необходимо да се определи първата базова година, приложима към временните редове в NACE Rev. 2, а за временните редове отпреди 2009 г., които следва да се предават в съответствие с NACE Rev. 2 - нивото на детайлност, форматът, първият референтен период и референтният период.
(4)
Мерките, предвидени в настоящия регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Първата базова година, която следва да се приложи към уредената с Регламент (ЕО) № 1165/98 краткосрочна статистика, изготвена в съответствие с NACE Rev. 2, следва да бъде 2005 г. (2006 г. за D-310).
Член 2
1. Специфичните изисквания по отношение на нивото на детайлност, формата, първия референтен период и референтния период за временните редове отпреди 2009 г., които следва да се предадат в съответствие с NACE Rev. 2, са определени в приложението.
2. Временните редове, съставени съгласно изискванията, посочени в параграф 1, следва да бъдат предавани на Комисията (Евростат), както следва:
а)
в случай на ежемесечни променливи - не по-късно от съответните данни, отнасящи се за януари 2009 г.;
б)
в случай на тримесечни данни - не по-късно от данните, отнасящи се за първото тримесечие на 2009 г.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 29 май 2008 година.